Okresná prokuratúra Bardejov 
Kellerova 7, 085 43 Bardejov 	

Sp. zn. : Pv 144/12/7701	Bardejov, 20.3.2012
EEČ : 2-54-13-2012

U Z N E S E N I E

Trestná vec:	obvinený XXXXX 
Prečin:	zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Bardejov
Rozhodnutie:
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
v dobe od 28.07.2011 až doposiaľ ako otec dieťaťa XXXXX, nar. XXXXX zverená do náhradnej osobnej starostlivosti starej matky XXXXX, nar. 11.02.1944, trvalé bytom XXXXX, ul. XXXXX v Bardejove a inde neprispieval na jej  výživu a to aj napriek tomu, že mu táto povinnosť bola určená rozsudkom Okresného súdu v Bardejove pod číslom 2P/26/2010-36 zo dňa 30.06.2011, ktorý nadobudol právoplatnosť dňa 28.07.2011 tak, že je povinný prispievať na výživu pre XXXXX sumou 30 % zo sumy životného minima mesačne vždy do 15. dňa toho ktorého mesiaca k rukám starej matky, čím takto na výživnom ku dňu 27.02.2012 dlhuje sumu vo výške 182 EUR,

Právna veta:
lebo zanikla trestnosť činu
Odôvodnenie:
	Uznesením povereného príslušníka PZ, Obvodného oddelenia PZ v Bardejove zo dňa  27.02.2012 sp. zn. ČVS:ORP-72/BJ-BJ-2012 bolo začaté trestné stíhanie a vznesené obvinenie XXXXX pre prečin zanedbania povinnej výživy podľa § 207 ods. 1 Trestného zákona,  pre skutok, ktorý je uvedený vo výrokovej časti tohto uznesenia.  

	Vyšetrovateľ podal po skončení vyšetrovania návrh na zastavenie trestného stíhania z dôvodu, že obv. XXXXX vyplatil dlh na výživnom starej matke dieťaťa XXXXX vo výške 182,-€, čo bolo potvrdené kópiami uhradených šekových poukážok zo dňa 28.02.2012 a 29.02.2012.

	Podľa § 215 ods. 1 písm. h/ Trestného poriadku prokurátor zastaví trestné stíhanie, ak zanikla trestnosť činu.

	Podľa § 86 písm. a/ Trestného zákona trestnosť trestného činu zaniká aj vtedy ak ide o trestný čin zanedbania povinnej výživy § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd  odobral na záverečnú poradu.

	V danej veci XXXXX uhradil dlžnú sumu výživného v celom rozsahu starej matke dieťaťa, tak ako ho zaväzoval rozsudok súdu, pričom oprávnená osoba nebola vydaná nebezpečenstvu núdze. 

Vzhľadom k uvedenému bolo potrebné rozhodnúť tak, ako je to uvedené vo výroku tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Juraj Jevčák
prokurátor